SL Uradni list Evropske unije C 165/5

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 165/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„LIMONE DI SIRACUSA“

Št. ES: IT-PGI-0105-01300 – 19.01.2015

ZOP ( ) ZGO ( X )

1. Skupina vložnikov in pravni interes

Consorzio di tutela del Limone di Siracusa IGP Naslov: C/o SOAT di Siracusa Via De Caprio 57 – 96100 Siracusa

Konzorcij za zaščito Consorzio di tutela del Limone di Siracusa IGP ima pravico vložiti zahtevek za spremembo v skladu s prvim odstavkom 13. člena odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

—

☐

—

☒

—

☐

—

☐

—

☒

—

☐

—

☒

—

☒

4. Vrsta spremembe

—

☒

—

☐

5. Spremembe

Opis proizvoda

— Izbrisani so bili datumi za konec obdobja obiranja za sorte primofiore, bianchetto ali maiolino in verdello. Ta sprememba je upravičena zaradi izjemne spremenljivosti različnih podnebnih in komercialnih dejavnikov in ker omogoča, da se sadeži, ki izpolnjujejo zahteve iz proizvodne specifikacije, obirajo tudi zunaj datumov, določenih v zdaj veljavni specifikaciji.

— V člen 2 specifikacije je bil dodan naslednji odstavek: „Brez poseganja v zahteve za posamezne vrste sadežev se lahko limone, ki so drugačnih kategorij, velikosti, barve lupine in teže od tistih, opisanih zgoraj za vrste sadežev, uporabljajo izključno za predelavo in nosijo oznako ZGO ‚Limone di Siracusa‘. Takšni sadeži se ne smejo prodajati končnemu potrošniku.“

Ta sprememba omogoča proizvajalcem, da zadovoljijo vedno večjemu povpraševanju predelovalne industrije po ZGO „Limone di Siracusa“, zlasti za proizvodnjo sokov, sladoleda in slaščic. Predelovalno industrijo bolj kot komercialne lastnosti proizvoda, kot so velikost, barva lupine in kategoriji „Extra“ in „Prima“, zanimajo njegove organoleptične lastnosti. Namen te spremembe je torej zadovoljitev tej zahtevi trga, pri čemer ostajajo nespremenjene lastnosti svežega proizvoda ZGO „Limone di Siracusa“, namenjenega za prodajo končnemu potrošniku.

Metoda pridobivanja

Zadnji stavek v členu 6 proizvodne specifikacije „Največja dovoljena proizvodnja limon v vseh obdobjih cvetenja je določena na 29 ton na hektar za celotno tržno leto proizvodnje.“

je bil spremenjen:

„Največja dovoljena proizvodnja limon iz vseh obdobij cvetenja, namenjenih za trg svežih proizvodov, je določena na 29 ton na hektar za celotno pridelovalno leto.“

Ta stavek razjasni, da največja dovoljena proizvodnja zadeva izključno sadeže, namenjene za trg svežih proizvodov. Ta omejitev ne vključuje sadežev „Limone di Siracusa“, ki so namenjeni za predelovalno industrijo.

Obdelava po spravilu, pakiranje in označevanje

Doda se stavek „pri obdelavi po spravilu je prepovedana uporaba voskov in sintetičnih fungicidov“. Odločitev o prepovedi uporabe voskov in fungicidov pri obdelavi po spravilu je v skladu z novimi tržnimi trendi.

Določena so bila pravila za pakiranje in označevanje sadežev, namenjenih za predelavo, da bi se zagotovili sledljivost in poreklo ter pravilna identifikacija proizvoda „Limone di Siracusa“, namenjenega za predelovalno industrijo.

Logotip

Proizvajalci so zaprosili za zamenjavo logotipa iz sedanje specifikacije s posodobljenim logotipom, ki vključuje napis „IGP“. Novi logotip je s tehničnega vidika primernejši za vse načine tiskanja in vsako podlago. Napis „Limone di Siracusa“, ki pokriva le majhen del površine sedanjega logotipa, je bil namreč pogosto slabo berljiv, predvsem ko je bil logotip natisnjen v majhnem formatu.

Zato se logotip:

nadomesti z naslednjim:

Proizvodna specifikacija vsebuje podroben tehničen opis novega logotipa.

Posodobitve predpisov

Zakonodaja EU, ki ureja označevanje in predstavitev prehrambenih proizvodov, namenjenih končnemu potrošniku, se nenehno posodablja, zato je bilo v naslednjem stavku v členu 8 specifikacije:

„Za predpakirane proizvode mora biti v skladu z Direktivo 79/112/EGS poleg vseh predpisanih navedb navedena tudi neto teža.“

odstranjeno sklicevanje na Direktivo 79/112/EGS in se zdaj glasi:

„Za predpakirane proizvode mora biti na podlagi zakonodaje Unije poleg vseh predpisanih navedb navedena tudi neto teža.“

ENOTNI DOKUMENT

„LIMONE DI SIRACUSA“

Št. EU: IT-PGI-0105-01300 – 19.01.2015

ZOP ( ) ZGO ( X )

1. Ime

„Limone di Siracusa“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba „Limone di Siracusa“ se uporablja samo za kultivar „femminello“ in njegove klone, ki izhajajo iz rastlinske vrste Citrus limon (L) Burm, pridelane v specializiranih nasadih na območju pokrajine Siracusa, opredeljenem v točki 4.

Elementi, značilni za vrste sadežev glede na obdobje obiranja, so naslednji:

„primofiore“: to so sadeži, ki se obirajo od 1. oktobra in imajo naslednje značilnosti:

barva lupine : od svetlo zelena do citronasto rumena; oblika : elipsasta; velikost : srednja do velika; teža sadežev : ne manj kot 100 g; meso : svetlo zelene ali citronasto rumene barve; sok : citronasto rumene barve; minimalna vsebnost precejenega soka : > 34 % teže; stopnja Brix mesa : > 7; kislost : > 6 %.

„bianchetto“ ali „maiolino“ (ali spomladanske limone): sadeži se obirajo od 15. aprila in imajo naslednje značilnosti:

barva lupine : svetlo rumena; oblika : elipsasta ali jajčasta; velikost : velika; teža sadežev : najmanj 100 g; meso : rumene barve; sok : citronasto rumene barve; minimalna vsebnost precejenega soka : > 30 % teže; stopnja Brix mesa : > 6,5; kislost : > 5,5 %.

„verdello“ (ali poletne limone): sadeži se obirajo od 1. julija in imajo naslednje značilnosti:

barva lupine : svetlo zelena; oblika : elipsasto-sferoidna; velikost : srednje velika; teža sadežev : najmanj 100 g; meso : citronasto rumene barve; sok : citronasto rumene barve; minimalna vsebnost precejenega soka : > 25 % teže; stopnja Brix mesa : > 6; kislost : > 5,5 %.

Sadeži, ki so zajeti v zaščiteno geografsko označbo „Limone di Siracusa“, se morajo tržiti kot sveži sadeži v kategorijah „Extra“ in „Prima“. Dovoljene velikosti so: 3, 4 in 5.

Brez poseganja v zahteve za posamezne vrste sadežev se lahko limone, ki so drugačnih kategorij, velikosti, barve lupine in teže od tistih, opisanih zgoraj za vrste sadežev, uporabljajo izključno za predelavo in nosijo oznako ZGO „Limone di Siracusa“. Takšni sadeži se ne smejo prodajati končnemu potrošniku.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje „Limone di Siracusa“ se morajo izvajati na opredeljenem geografskem območju

Sadeže je treba z drevesa obirati ročno. Odstriči jih je treba z majhnimi škarjami, ki se uporabljajo za rezanje pecljev.

Limone se obirajo neposredno z drevesa po tradicionalni metodi na stopnji razvoja, ki jim zagotavlja najboljše organoleptične in estetske lastnosti.

Največja dovoljena proizvodnja limon iz vseh obdobij cvetenja, namenjenih za trg svežih proizvodov, je določena na 29 ton na hektar za celotno pridelovalno leto.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Po spravilu je prepovedana uporaba voskov in umetnih fungicidov.

Dovoljena je embalaža iz naslednjih materialov: kartona, lesa in plastike. Dovoljena je uporaba embalaže iz reciklirane plastike. Dovoljena embalaža so mrežice in vrečke s plastičnim trakom, pritrjenim na mrežico.

3.6 Posebna pravila za označevanje proizvoda, za katerega se uporablja registrirano ime

Na vsaj eni strani embalaže morajo biti s čitljivimi in vidnimi črkami neposredno na embalažo ali etiketo, ki je sestavni del embalaže ali je trdno pritrjena nanjo, neizbrisno natisnjeni naslednji podatki: sorta, poreklo, kategorija, velikost in serija. Pri sadežih, ki se prodajajo v razsutem stanju, mora biti označenih 100 % sadežev.

Na vsaki embalaži mora biti naslednji logotip „Limone di Siracusa“:

Sadeži za predelavo se ne smejo prodajati na drobno ali predpakirani. Lahko se prodajajo neoznačeni v razsutem stanju, v embalaži ali vsebnikih, na katerih so vsaj na eni strani s čitljivimi in vidnimi črkami neposredno na embalažo ali etiketo, ki je sestavni del embalaže ali je trdno pritrjena nanjo, neizbrisno natisnjeni naslednji podatki: sorta, poreklo, kategorija, velikost in serija. Lahko se prevažajo v razsutem stanju neposredno v kesonih tovornjakov, v katerih pa se ne smejo prevažati nobeni drugi sadeži razen ZGO „Limone di Siracusa“. V tem primeru mora biti na prevoznih listinah navedeno naslednje: „Limone di Siracusa IGP destinato alla trasformazione“ (ZGO „Limone di Siracusa“ za predelavo) in naslednje informacije: sorta, cvetenje, kategorija, velikost in serija.

Prepovedano je dodajanje kakršnih koli označb in navedb, razen tistih, ki so določene v specifikaciji proizvoda, vključno s pridevniki, kot so „fine, superiore, selezionato, scelto“ („fin, višje kakovosti, izvrsten, izbran“), ali podobnimi označbami. Prepovedana je uporaba izrazov, ki hvalijo proizvod.

4. Jedrnata opredelitev geografskega območja

Geografsko območje pridelave ZGO „Limone di Siracusa“ zajema občine Augusta, Melilli, Siracusa, Avola, Noto, Rosolini, Floridia, Solarino, Sortino in Priolo Gargallo. To geografsko območje sega največ 10 km od Jonskega morja in leži na največ 210 m nadmorske višine. Na severni strani je zamejeno z dolinami južno od potoka Porcaria, na južni strani pa z dolinami južno od reke Tellaro.

5. Povezava z geografskim območjem

Za „Limone di Siracusa“ so značilni visoka vsebnost soka, srednje velik do velik sadež in obdobje obiranja, ki traja vse leto. Te posebnosti izvirajo iz pedoklimatskih značilnosti območja in kultivarjev, prisotnih na proizvodnem območju. Gojenje limon „Limone di Siracusa“ poteka v obalnem pasu in na omejenih območjih v notranjosti, vključno z dolinami rečnih tokov, ki prečkajo pokrajino Siracusa. Analiza povprečnih temperatur v priobalni ravnini pokrajine Siracusa kaže, da ima ta pokrajina zmerno podnebje od oktobra do marca in suho podnebje od aprila do septembra. Na celotnem območju je zemlja zelo plodna, bolj ali manj globoka ter bogata s hranilnimi in organskimi snovmi.

Odločilni dejavnik za gojenje limon je voda. Na proizvodnem območju „Limone di Siracusa“ preskrbo z vodo omogočajo velik podzemni vodni bazen pod Hiblejsko planoto, ki je najpomembnejši naravni vodni rezervoar na celotni Siciliji, in površinski vodni tokovi. Razpoložljivost vode in atmosferska vlaga imata odločilen pomen za določitev kakovosti sadežev „Limone di Siracusa“, saj zadostna količina vode in srednje vlažno ozračje omogočata sočnejše sadeže pravilnih oblik, s tanko lupino in obdobjem obiranja 12 mesecev na leto.

Sicilija ima dolgo tradicijo gojenja agrumov in upoštevanja dolgo uveljavljenih postopkov, ki so se prenašali iz roda v rod ter se še danes uporabljajo v pokrajini Siracusa, na podlagi česar je nastala prava šola poznavalcev gojenja „Limone di Siracusa“.

Sklic na objavo specifikacije proizvoda

(drugi pododstavek člena 6(1) te uredbe (2))

Ta organ je sprožil nacionalni postopek ugovora z objavo vloge za priznanje ZOP „Limone di Siracusa“ v Uradnem listu Italijanske republike št. 286 z dne 10. decembra 2014.

Prečiščeno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) Glej opombo 1.